明妃曲
作者：薛季宣
朝代：宋

paragraphs: 闕下烏雲暗黑旗，未央高會送將歸。
天子傳觴從官勸，單于今正天驕兒。
上林關鎖多芳菲，王嬙困睡花葳蕤。
中人驚起道宣喚，和戎却自拚蛾眉。
徘徊顧景傷春啼，秀色悞身生不知。
工師萬死未足謝，丹青始信君難欺。
冤莫冤兮長別離，盟莫渝兮徒自疑。
氈車未免下宮殿，記得當年初入時。
眉山淡掃雙螺垂，擬高門戶生光輝。
姑姊提携父母送，不教含涕登丹墀。
赭黄有淚濡龍衣，此身雖是觸事非。
胡沙萬里少花木，胡中爭看真閼氏。
言語不通心儘悲，琵琶琢就彈哀思。
君門萬里不易到，檀槽撥斷商弦絲。
窮寒絕塞人蹤稀，時有天邊霜雁飛。
憑誰說與漢卿相，西施莫忘真元龜。